**PREDKLADACIA SPRÁVA**

Návrh zákona, ktorým sa mení a dopĺňa zákon č. 362/2011 Z. z. o liekoch a zdravotníckych pomôckach a o zmene a doplnení niektorých zákonov v znení neskorších predpisov a a ktorým sa menia a dopĺňajú niektoré zákony (ďalej len „zákon č. 362/2011 Z. z.“) vypracovalo Ministerstvo zdravotníctva Slovenskej repbulika na základe vlastnej iniciatívy.

Cieľom predloženého návrhu zákona je zvýšenie transparentnosti vzťahov medzi farmaceutickým priemyslom a zdravotníckymi pracovníkmi. Tento návrh novely zákona o lieku predstavuje jednu zo zmien v zdravotníctve, ktorá bude viesť k vyššej miere transparentnosti v oblasti liekovej politiky. Údaje poskytnuté farmaceutickým priemyslom a zverejňované Národným centrom pre zdravotnícke informácie budú napomáhať k dosahovaniu cieľov transparentného zdravotníctva, konkrétne liekovej politiky.  Tento iniciatívny materiál bol od začiatku pripravovaný v úzkej spolupráci s Transparency International Slovakia (TIS). Spolutvorba TIS pri tejto legislatívnej norme bola veľmi významná a kľúčová. Jej spoluúčasť je zárukou veľmi vysoko nastavených kritérií pre transparentnosť, ktorá je jednou zo základných ciest k neustálemu zlepšovaniu prostredia v oblasti liekovej politiky, významnej časti štátnej zdravotnej politiky. Všetky dotknuté subjekty farmaceutického priemyslu budú každý polrok predkladať Národnému centru zdravotníckych informácií správu o výdavkoch na propagáciu, marketing a na peňažné a nepeňažné plnenia za predchádzajúci kalendárny polrok poskytnutých zdravotníckym pracovníkom priamo alebo nepriamo prostredníctvom tretej osoby. Údaje z tejto správy budú následne veľmi prehľadným spôsobom zverejnené na webovom sídle národného centra.

V článku II sa vzhľadom na spresnenie oznamovacích povinností v zákone č. 362/2011 Z. z. vypúšťa oznamovacia povinnosť zdravotníckeho pracovníka z ustanovení zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, čím jednoznačne dochádza k významnému znižovaniu administratívnej záťaže zdravotníckych pracovníkov.

V článku III sa dopĺňa ustanovenie zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov, že za porušenie daňového tajomstva sa nepovažuje oznámenie alebo sprístupnenie daňového tajomstva ministerstvu zdravotníctva na účely podľa zákona č. 362/2011 Z. z.

Vplyv návrhu zákonaje uvedený v doložke vybraných vplyvov.

Nie je dôvod nesprístupňovania návrhu zákona.

Návrh zákona nie je predmetom vnútrokomunitárneho pripomienkového konania.

V rámci medzirezortného pripomienkového konania Ministerstvo zdravotníctva Slovenskej republiky neakceptovalo zásadné pripomienky Slovenskej lekárskej komory a Slovenskej lekárskej spoločnosti, nakoľko boli v rozpore s cieľom predloženého návrhu zákona – zvyšovaním transparentnosti v zdravotníctve. Rovnako neboli akceptované zásadné pripomienky Zväzu obchodu a cestovného ruchu, ktoré sa týkali umožnenia predaja humánnych liekov bez lekárskeho predpisu v obchodoch, a ktoré sú v rozpore s liekovou politikou ministerstva.